L’Ajuntament ha repoblat 591 arbres en 2015 per a mitigar els danys provocats per la plaga del tomicus
28/04/2015

# L’Ajuntament ha repoblat 591 arbres en 2015 per a mitigar els danys provocats per la plaga del tomicus

[![Imatges de la plantació d’este matí amb alumnes del Patronat Intermunicipal Francisco Esteve](/images/noticias/2015/04/repoblacion.jpg)](/images/noticias/2015/04/repoblacion.jpg)

28.04.2015

Paterna va ser el primer municipi a prendre mesures contra la plaga i continua combatent

L’Ajuntament de Paterna ha repoblat el municipi amb 591 arbres en el que portem de 2015, amb l’objectiu d’anar substituint la gran quantitat de pins que van haver de ser talats per causa del ‘tomicus destruens’, plaga que afecta principalment el ‘pinus halepensis’ molt comú en el municipi.

L’última actuació s’ha dut a terme este matí, i s’ha desenrotllat amb el suport de la Cooperativa de Supermercats Consum, que emmarcat en la seua política de suport a la sostenibilitat i el medi ambient han donat un centenar de pins jóvens al Consistori, que han sigut plantats en el parc La Pinada de la Canyada. A més ha sigut un acte en què han participat alumnes del Patronat Intermunicipal Francisco Esteve. L’alcaldessa de Paterna, Elena Martínez, i la tinenta d'alcalde de Sostenibilitat, María Villajos, han acudit per a agrair el gest tant a la cooperativa de supermercats com al Patronat.

En este mateix parc l’Ajuntament de Paterna ja havia repoblat prèviament altres 30 exemplars de pins d’una alçària de més de dos metres, ja que va ser una zona molt castigada pel tomicus. A més durant els actes commemoratius del Dia de l’Arbre es van plantar altres 41 espècies en distints espais el municipi com la zona coneguda com el ‘Panquemao” de La Canyada, en el parc vora el baixador de Santa Rita o en el Parc Central. En este últim escenari es van plantar també en el mes de gener els 70 ciprers del tipus ‘golden crest’ que van utilitzar els comerços de l’Associació de Comerciant Multipaterna durant la campanya de Nadal.

L’actuació més important s’ha dut a terme en col•laboració amb la Diputació de València i ha suposat la plantació de 245 arbres en el Parc Tàctica, en concret 80 pins halepensis, 80 pins pinyoners, 20 savines, 25 arç negre i 25 arç blanc. Finalment en diferents actuacions de replantació pels carrers de Paterna i en funció de les característiques concretes del carrer, a criteri dels tècnics de jardineria, s’han plantat altres 105 arbres, principalment acàcies, morera o ciprers.

A causa de la proximitat de l’estiu, amb l’actuació de plantació desenrotllada hui culminen les actuacions de replantació programades des del Servei Municipal de Jardineria. Pel que fa a la lluita contra el tomicus, l’Ajuntament continuarà amb les actuacions ja desenrotllades en el passat any, consistent en la instal•lació de trampes per a la captura de l’insecte i en el reg manual amb camió bóta de les zones en què s’aprecie una major sequedat del terreny i en funció de la climatologia. Des de Medi Ambient recorden que “el tomicus és un insecte que ha existit sempre però a causa de la sequera generalitzada té un entorn molt propici per a la seua propagació per la quaal cosa no hem d’abaixar la guàrdia”.